**Uppskot til**

**Kunngerð um at minka útlátið av vakstrarhúsgassi, sum inniheldur fluor**

**(Kunngerð um f-gass)**

Við heimild í § 7, § 8, § 34 a, § 34 d og § 72 í løgtingslóg nr. 134 frá 29. oktober 1988 um umhvørvisvernd, sum seinast broytt við løgtingslóg nr. 168 frá 16. desember 2021 og § 15, § 16, stk. 4, § 20, § 29 og § 45 í løgtingslóg nr. 59 frá 17. mai 2005 um verju av havumhvørvinum, sum seinast broytt við løgtingslóg nr. 91 frá 7. juni 2020, verður ásett:

**§ 1.** Fyri at verja umhvørvið verða við hesi kunngerð ásettar reglur, sum fyribyrgja og minka útlátið av f-gassi, og sum seta krøv um útbúgving og førleikar hjá teimum, ið handfara skipanir, sum innihalda f-gass.

*Virkisøki*

**§ 2.** Kunngerðin er galdandi fyri ávís sterk vakstrarhúsgass, sokallað f-gass, sum rein evni og blandingar, og fyri skipanir, ið innihalda f-gass, t.d. HFC-507, HFC-404 og HFC-134.

*Stk. 2.* Kunngerðin er galdandi fyri framleiðslu, innflutning, útflutning, merking, marknaðarføring, nýtslu, handfaring, goymslu, burturbeining, endurvinning, endurnýtslu og fyribeining av f-gassi. Kunngerðin er ikki galdandi fyri innflutning og marknaðarføring av vørum og skipanum, ið innihalda f-gass so sum hitapumpur, eldsløkkiútgerð, hita- og køliskipanir í akførum og umborð á skipum.

*Stk. 3.* Kunngerðin er galdandi fyri persónar, fyritøkur, kølivirki og onnur virki, skip og havstøðir, skrásett í Føroyum ella staðsett á føroyskum landgrunnsøki.

*Allýsingar*

**§ 3.** Heitini í hesi kunngerð verða nýtt á henda hátt:

1. *F-gass* eru vakstrarhúsgass við fluor, haruppií hydrofluorcarbon (HFC), perfluorcarbon (PFC), svávulhexafluorid (SF6) ella onnur vakstrarhúsgass við fluori, sum til eina og hvørja tíð eru á listanum í “Bilag I” til ES fyriskipan 517/2014 “om fluorholdige klimagasser” við seinni broytingum.
2. *Blandingur* er løgur, sum inniheldur tvey ella fleiri evni, har í minsta lagi eina evni er á “Bilag I” til ES fyriskipan 517/2014 “om fluorholdige klimagasser” við seinni broytingum.
3. *Marknaðarføring* er at lata ella bjóða øðrum f-gass, útgerð og útbúnað við f-gassi fyri ávísa upphædd ella ókeypis.
4. *Nýtsla* er nýtsla av f-gassi í samband við viðlíkahald av og tænastuveitingar á vørum, skipanum ella útgerð, eitt nú enduráfylling, ella í samband við aðrar tilgongdir, sum hendan kunngerð snýr seg um.
5. *Endurvinning* er tá f-gass verður tikið úr vøru, útgerð, útbúnaði ella skipanum og goymt, áðrenn tað verður endurnýtt, endurvirkað ella fyribeint.
6. *Endurnýtsla* er tá endurvunnin f-gass verða endurnýtt aftan á at vera grundreinsað.
7. *Endurvirking* er tá endurvunnin f-gass verða virkað til av nýggjum, so tey lúka ein standard, sum samsvarar við óbrúkt evni, við atliti at ætlaðu nýtsluni av evninum.
8. *Einnýtsluíløt* eru íløt, sum ikki kunnu endurfyllast.
9. *GWP* er upphitingarevni og stytting fyri Global Warming Potential. GWP sigur, hvussu stórt upphitingarevni eitt vakstrar­hús­gass hevur í mun til CO2.
10. *Tons av CO2 eindum* er nøgd av ávísum vakstrarhúsgassi roknað sum nøgd í tonsum faldað við upphitingarevninum (GWP) fyri viðkomandi vakstrarhúsgass.
11. *Skrásettur innflytari* er fyritøka/virki, sum er skrásett sum innflytari av f-gassi í almenna yvirlitinum hjá Umhvørvisstovuni.
12. *Neyðsynjarnýtsla* er nýtsla av ávísum f-gassi, ið eru alneyðug, hóast nýtslan annars ikki er loyvd.

*Forboð*

**§ 4.** Ikki er loyvt at framleiða, innflyta, útflyta, goyma í transit, marknaðarføra ella nýta f-gass og útgerð og útbúnað, ið inniheldur f-gass, ella sum ikki kunnu virka uttan f-gass, smbr. tó § 2, stk. 2, 2. pkt.

*Stk. 2.* Ikki er loyvt at innflyta f-gass í einnýtsluíløtum.

*Stk. 3.* Forboðið í stk. 1 er ikki galdandi fyri

1) innflutning við loyvi sambært § 9,

2) útflutning av f-gassi, sum skal endurvirkast, fyribeinast ella á annan hátt viðgerast, og

3) nýtslu av vøru, útgerð og útbúnaði, sum er fingin til vega lógliga, áðrenn henda kunngerð kom í gildi, og sum ikki er fevnd av forboði sambært §§ 5-7.

*Stk. 4.* Fyritøkur og virki, sum ætla at útflyta f-gass til at endurvirka ella burturbeina, skulu boða Umhvørvisstovuni frá í minsta lagi tíggju vikur frammanundan, tí Umhvørvisstovan skal senda teimum málsføru myndugleikunum í móttøkulandinum og møguligum gjøgnumferðarlondum ávís skjøl, smb. Basel sáttmálanum.

**§ 5.** Ikki er loyvt at innflyta ella marknaðarføra vøru, útgerð og skipanir, sum innihalda f-gass, uttan so, at vøran, útgerðin ella skipanin er merkt við navni á f-gassi, innihaldi og trygdarávaringum, á føroyskum, donskum ella enskum.

**§ 6.** Eftir 1. januar 2024 er ikki loyvt at fylla nýframleitt HFC við GWP-virði størri enn 2500 á køliskipanir.

*Stk. 2*. Fram til 2030, er bannið í stk. 1 ikki galdandi fyri endurvunnið gass og fyri endurvirkað HFC-gass í íløtum, sum eru merkt smb. § 5.

*Stk. 3.* Endurvunnið HFC-gass kann einans nýtast av somu fyritøku, sum hevur endurvunnið HFC-gassið, ella av fyritøkuni, sum HFC-gassið er endurvunnið fyri.

*Stk. 4.* Frá 1. januar 2024 er ikki loyvt at seta nýggjar fastbygdar køliskipanir upp, sum hava HFC-gass við GWP-virði størri enn 2500.

*Stk. 5.* Eftir 1. januar 2025 er ikki loyvt at marknaðarføra vørur, útgerð og skipanir, sum eru í “Bilag III” í ES fyriskipan 517/2014 “om fluorholdige klimagasser” við seinni broytingum.

*Nýtsluforboð*

**§ 7.** Køliskipanir og annar útbúnaður, ið inniheldur HFC, sum verður brúktur til vinnulig endamál, skal vera tikin úr nýtslu innan 1. januar 2040.

*Stk. 2.* Koblingarskipanir og annar útbúnaður, sum inniheldur SF6, undantikið útgerð og útbúnaður til neyðsynjarnýtslu, skal vera tikin úr nýtslu innan 1. januar 2040.

*Stk. 3.* Útbúnaður, sum inniheldur onnur f-gass og sum verður brúktur til vinnulig endamál, skal vera tikin úr nýtslu innan 1. januar 2040.

**§ 8.** Ikki er loyvt at lata f-gass út í umhvørvið í sambandi við viðlíkahald og tænastuveitingar, við avtøku av skipanum, í sambandi við lekakanningar el.a.

*Stk. 2.* Ein og hvør, sum hevur f-gass, vøru, útgerð ella skipanir, ið innihalda f-gass um hendi, skal seta øll trygdartiltøk í verk, sum eru praktisk gjørlig, og sum kunnu fyribyrgja ella minka um útlát av f-gassi.

*Stk. 3.* Lekur f-gassi úr vøru, útgerð ella skipanum, skal lekin tettast skjótast til ber.

*Stk. 4.* Útlát av f-gassi skal fráboðast Umhvørvisstovuni í seinasta lagi eina viku eftir hendingina, og ábyrgdarin skal tá lata Umhvørvisstovuni umbidnar upplýsingar um útlátið.

*Kvotaskipan*

**§ 9.** Hóast forboðið í § 4 kunnu skrásettir innflytarar fáa tillutað kvotu sambært § 11 til at innflyta HFC í tíðini fram til 2036. Skrásettir innflytarar eru tær fyritøkur, sum hava innflutt HFC árini 2019-2021.

**§ 10.** Loft fyri samlaða innflutninginum av HFC fram til 2036 er ásett í skjali 1.

*Stk. 2.* Umhvørvisstovan ásetur, við støði í innflutninginum 2019-2021, hvussu stóra árliga kvotu hvør einstakur skrásettur innflytari fær árini 2023-2025, gjørt upp í CO2-eindum.

*Stk. 3.* Innflytarin skal tryggja sær, at árligi innflutningurin ikki fer upp um kvotuna.

**§ 11.** Kvoturnar skulu tillagast á leið fimta hvørt ár við støði í søguliga innflutninginum og eftir hesum leisti:

1) kvoturnar í 2028-2032 verða ásettar við støði í innflutninginum í 2024-2026 og

2) kvoturnar í 2033-2036 verða ásettar við støði í innflutninginum í 2028-2031.

*Stk. 2.* Skrásettir innflytarar kunnu gera sínámillum avtalu um heilt ella partvíst at avhenda kvotuna, at galda frá 1. januar árið eftir. Avtalan skal vera skrivlig og undirskrivað avrit latast Umhvørvisstovuni.

*Stk. 3.* Umhvørvisstovan stillar tillutaðu kvoturnar samsvarandi gjørdum avtalum.

**§ 12.** Innflytari kann einans innflyta og selja HFC til kundar við heimstaði í Føroyum.

*Stk. 2.* Fyri hvørja sølu skal innflytari ella seljari tryggja sær, at kundin váttar fyri móttøku við móttøkuváttan ella á annan javngóðan hátt.
*Stk. 3.* Innflytarar og seljarar skulu 1. februar á hvørjum ári lata Umhvørvisstovuni ársuppgerð, sum vísir samlaða innflutningin og samlaðu søluna av HFC gassi. Tilskilast skulu keyparar, eins og slag og nøgd til hvønn einstaka keypara, soleiðis at til ber at eyðmerkja endabrúkaran og nýtslu.

*Stk. 4.* Fyritøkur og virki skulu eftir umbøn frá Umhvørvisstovuni gera uppgerð yvir goymsluna av HFC og øðrum f-gassi við tilskilan av slagi og nøgd.

**§ 13.** Umhvørvisstovan kann í serligum førum og eftir umsókn veita tíðaravmarkað undantak frá § 4, eitt nú til innflutning og nýtslu av f-gassi í skipanum, sum framvegis eru í nýtslu og um alternativ ikki finnast.

*Stk. 2.* Í umsókn um undantak eftir stk. 1 skal verða útgreinað, hvør ætlanin er við nýtsluni, og hví ikki ber til at nýta onnur evni, ið eru minni skaðilig fyri umhvørvið. Haraftrat skal útgreinast, hvørji stig og tiltøk eru sett í verk fyri at minka um vandan fyri útláti av hesum evnum.

*Stk. 3.* Umsóknir um undantak eftir stk. 1 skulu í minsta lagi innihalda hesar upplýsingar:

1) navn, bústað og V-tal hjá umsøkjara,

2) endamálið við innflutninginum/nýtsluni,

3) slag og nøgd av f-gassi,

4) vørulýsing og vørunummar, og

5) nær og hvar vøran kemur til landið.

*Stk. 4* Umhvørvisstovan kann eftir umsókn veita undantak frá tíðarfreistunum í § 6, stk. 1-2 og 4-5 og § 7, stk. 1-3, tó einans um serligar orsøkir er til tað, og vanliga ikki longri enn 2 ár.

*Stk. 5.* Umsóknir um undantak eftir stk. 4 skulu í minsta lagi innihalda hesar upplýsingar:

1) navn, bústað og V-tal hjá umsøkjara,

2) grundgeving fyri, hví ikki ber til at halda tíðarfreistina.

*Burturbeining, endurvinning og endurnýtsla*

**§ 14.** Vøra, útgerð og skipanir, sum innihalda f-gass og sum skal burturbeinast, skal latast til góðkendan móttakara.

*Stk. 2.* Virki, sum innflyta og selja f-gass, hava skyldu til at taka ímóti evnunum aftur.

*Stk. 3.*Ikki er loyvt at viðgera, endurvirka ella fyribeina f-gass uttan góðkenning frá Umhvørvisstovuni sambært kap. 5 í løgtingslóg um umhvørvisvernd.

**§ 15.** Í sambandi við viðlíkahald og tænastuveiting, ella áðrenn vøra, útgerð og skipan, sum inniheldur f-gass verður tikin niður og burturbeind, skulu hesi evni endurvinnast fyri at verða endurnýtt, endurvirkað ella fyribeind, óansæð um talan er um f-gass nýtt í frysti- og køliskipan, luftskiftisskipan, hitapumpu el.ø.

*Førleikar og útbúnaður*

**§ 16.** Fyritøkur og virki, ið viðlíkahalda ella veita tænastu til skipanir og útbúnað við f-gassi, heruppií uppseta, umvæla ella taka skipanir niður, umframt fyritøkur og virki, sum endurvinna f-gass, skulu hava

1) løggilding, góðkenning, loyvisbræv e.l. frá Sjóvinnustýrinum, Arbeiðseftirlitinum ella øðrum avvarðandi myndugleika og

2) útgerð og útbúnað, sum eru egnað til at arbeiða við f-gassi, herundir at endurvinna og goyma hesi evni.

*Lekaeftirlit*

**§ 17.** Tann, ið eigur ella rekur HFC-køliskipanir við fylling av HFC gassi yvir 3 kg, skal hava ábyrgdarfólk við fakligum førleika, sum á hvørjum ári kannar tær fyri lekar. Um fyllingin av HFC gassi er yvir 30 kg, skal kanning gerast í minsta lagi hvørt hálvár. Um fyllingin av HFC gassi er yvir 300 kg skal kannast í minsta lagi hvønn ársfjórðing.

*Stk. 2.* Tann, ið eigur ella rekur HFC-køliskipanir, skal meta um lekan frá skipanini. Er lekin meiri enn 25 prosent av fyllingini um árið, skal Umhvørvisstovan hava frágreiðing um, hvussu lekin er íkomin, og hvørji tiltøk verða sett í verk fyri at minka ella støðga lekanum.

*Stk. 3*. Tann, ið eigur ella rekur HFC-køliskipanir við fylling av HFC gassi yvir 3 kg, skal í loggbók skráseta allar áfyllingar og endurvinningar, og tilskilað slag og nøgd av evni og navn á virki ella persóni, sum gjørdi arbeiðið.

*Eftirlit*

**§ 18.**Umhvørvisstovan, ella annar heimilaður myndugleiki, hevur eftirlit við, at kunngerðin verður hildin.

*Stk. 2.* Innflytarar, útflytarar, sølufyritøkur, flutningsfyritøkur, havnamyndugleikar og tey, ið brúka ella hava f-gass á goymslu, skulu eftir umbøn lata allar upplýsingar, sum eru neyðugar fyri, at Umhvørvisstovan kann hava eftirlit við tí virksemi, sum er fevnt av hesi kunngerð.

*Stk. 3.*Umhvørvisstovan kann, í tann mun tað er neyðugt í sambandi við eftirlitið, áleggja innflytara og seljara at lata stakroyndir og tøkniligar, fíggjarligar og aðrar upplýsingar.

**§ 19.** Umhvørvisstovan hevur heimild til at fáa allar neyðugar upplýsingar frá TAKS til viðgerð av málum eftir hesi kunngerð og kann lata TAKS upplýsingar til viðgerð av tolleftirlitsmálum.

*Stk. 2.* F-gass kann ikki tollavgreiðast uttan so, at innflytarin hevur fingið tillutað kvotu sambært § 9 ella undantak sambært § 13.

*Fyrisiting, kæra o.a.*

**§ 20.** Umhvørvisstovan kann lækka ella taka kvotu hjá innflytara aftur, antin tíðaravmarkað ella varandi, um so er, at:

1) innflytari ikki aktar hámarkið fyri innflutningi,

2) tað í umsókn ella í ársuppgerðum eru latnar rangar ella villleiðandi upplýsingar, ella

3) innflytari hevur latið f-gass til ókendan endabrúkara, eisini hóast millumsølulið eru.

**§ 21.** Umhvørvisstovan kann boða viðkomandi útlendskum myndugleika frá um ólógliga sølu og útflutning av f-gassi til skip undir fremmandum flaggi.

**§ 22.** Avgerðir hjá Umhvørvisstovuni eftir hesi kunngerð kunnu innan 4 vikur kærast til landsstýrismannin sambært reglunum í umhvørvisverndarlógini.

*Gjald*

**§ 23.** Umhvørvisstovan tekur, sambært kunngerð nr. 102 frá 22. oktober 2012, gjald fyri útreiðslur í sambandi við viðgerð av málum um loyvi og góðkenning o.a., og fyri eftirlitinum við, at henda kunngerð verður hildin.

*Revsing*

**§ 24.** Tann, ið brýtur ásetingarnar í§§ 4-8, § 10, stk. 3, § 11, § 12, stk. 3 og §§ 14-17 í hesi kunngerð, ella ikki aktar boð givin við heimild í kunngerðini, verður revsaður við bót.

*Stk. 2.*Revsingin kann hækka til fongsul í upp til 1 ár um brotið er framt við vilja ella av grovum ósketni, og um tað við brotinum er

1)   voldur skaði á umhvørvið ella elvdur vandi fyri hesum, ella

2)   fingin ella ætlaður peningaligur fyrimunur fyri viðkomandi ella onnur, her uppi í við sparing.

*Stk. 3.* Feløg og aðrir løgfrøðiligir persónar koma undir revsiábyrgd eftir reglunum í kapittul 5 í revsilógini.

*Stk. 4.* Málini verða viðgjørd sum løgreglumál. Rættartiltøkini í kapittul 72 í rættargangslógini um at leggja hald á og í kapittul 73 um rannsókn, eru tó galdandi í sama mun sum í málum, sum verða viðgjørd av statsadvokatinum.

*Gildiskoma*

**§ 25.**Henda kunngerð kemur í gildi dagin eftir, at hon er kunngjørd.

Umhvørvismálaráðið, xx. februar 2023

**Ingilín Didriksen Strøm (sign.)**

landsstýriskvinna

**/**Pól E. Egholm (sign.)

**Skjal 1**

**Talva 1** Loft fyri samlaða innflutninginum av HFC-gassi árini frá 2023 og frameftir. Árið 2022 er ikki við í talvuni.

|  |  |  |  |
| --- | --- | --- | --- |
| **Stig** | **Ár** | **Innflutningur í mun til støðisárini** | **Innflutningur***tons av CO2 eindum* |
| Støðisárini | 2019-2021 | 100 % | 100.000 |
| 1. | 2023 | 90 % | 90.000 |
| 2. | 2024 | 80 % | 80.000 |
| 3. | 2025 | 70 % | 70.000 |
| 4. | 2026-2028 | 60 % | 60.000 |
| 5. | 2029-2033 | 30 % | 30.000 |
| 6. | 2034-2035 | 20 % | 20.000 |
| 7. | 2036  | 15 % | 15.000 |